Lura fis-sena elfejn u tnejn, il-Lufthansa Technik iddeċidiet li tistabbilixxi bażi ta' manutenzjoni f'pajjiżna. Minn hemm ma ħarsitx lura, bniet l-istorja tagħha u kompliet tiżviluppa u tikber. Biex issa ilha f'pajjiżna erbatax-il sena. Snin li waslu biex Malta issir ikkunsidrata bħala flagship għall-kumpanija li għandha l-kwartieri ġenerali tagħha f'Hamburg il-Ġermanja. F'Awwissu ta' din is-sena, Lufthansa Technik Malta ħatret Kap Eżekuttiv Ġdid, Marcus Motschenbacher. Ilu għal tmintax-il sena jaħdem fi ħdan il-kumpanija. Dan kien l-ewwel impjieg tiegħu li laqqgħu ma' nies differenti. Għalkemm ilu ftit xhur jokkupa din il-kariga, Motschenbacher ilu josserva mill-qrib il-ħidma ta' Lufthansa Technik f'pajjiżna, il-progress u l-industrija tal-avjazzjoni f'Malta. "Fl-aħħar tliet snin il-kumpanija Lufthansa nbidlet b'mod li m'għadhiex kumpanija iżolata iżda saret kumpanija li qed tikkumplimenta negozji li qegħdin hawnhekk. M'hemmx kompetizzjoni, anzi biż-żieda ta' ħangar ġdid minn MCM, jew il-kożmetika tal-avjazzjoni u l-faċilità għat-tibjid huma affarijiet li jżidu mas-servizzi offruti fil-qasam tal-avjazzjoni," stqarr Marcus Motschenbacher mal-gazzetta KullĦadd. "Barra minn hekk, f'dawn l-aħħar tliet snin il-Lufthansa attirat għadd ta' klijenti. Klijenti li baqgħu jiġu għax kuntenti bis-servizz li qed noffrulhom. Konsegwenza t'hekk fl-aħħar tliet snin il-volum tax-xogħol żdied b'għoxrin fil-mija." Il-Kap E żekuttiv tal-Lufthansa qal li l-kumpanija saħħet isimha, saret iżjed awtoritarja tant li l-klijenti stess jitkellmu dwarha. "Dan mhux biss suċċess għal-Lufthansa imma wkoll għal partijiet terzi li wkoll huma importanti ħafna għalina," kompla jispjega filwaqt li fisser kif importanti ħafna għalihom huwa l-fatt li l-klijenti għandhom lil Malta fuq il-mappa tagħhom. Fost dawn il-klijenti hemm l-EasyJet. Dawn għażlu lil Malta anke bis-sehem tal-Gvern tant li meta ħabbru li se jġibu l-flotta għall-manutenzjoni f'Malta, il-Kap Eżekuttiv Ian Davies kien qal hekk lill-Prim Ministru: "Iltqajna personalment inqas minn sentejn ilu u wrejt viżjoni ta' Malta vibranti li riedet iġġib impjiegi hi-tech f'Malta. Tajtna s-sigurtà u l-kunfidenza li kellna bżonn biex nikkommettu l-flotta tagħna hawn għal ħames snin." Dan huwa ftehim multimiljunarju li se jara il-mitejn sitta u ħamsin ajruplan tal-Easyjet iżuru pajjiżna għall-manutenzjoni. Ftehim li miegħu ġab domanda ikbar ta' xogħol. Mistoqsi dwar dan il-ftehim, il-Ġermaniż qal: "Tana stabbilità, f'sens li għandna domanda ta' xogħol qawwija mifruxa f'sena sħiħa." "Kuntenti li se nonoraw dan il-ftehim, iżjed u iżjed għaliex il-kumpanija EasyJet hija fost l-aqwa kumpaniji tal-ajru low cost. Dan ifisser li aħna, bħala Lufthansa Technik kapaċi noffru s-servizz skont id-domanda tal-kumpanija, kapaċi nkunu flessibbli skont iċ-ċirkustanzi,kif ukoll fejn għandhom x'jaqsmu affarijiet tekniċi u diġitali. Ingredjenti li jġegħluna nħarsu 'l quddiem b'entużjażmu." Dan kollu jfisser iktar impjegati mal-kumpanija. "Irridu li jkollna work force stabbli li hi ideali u li tirrifletti d-domanda għax-xogħol li jkollna. EasyJet żgur li se żżid ix-xogħol iżda fl-istess ħin irridu naċċertaw li jkollna ħaddiema, nattiraw żgħażagħ nagħtuhom opportunitajiet ta' karrieri u nsaħħu l-livell ta' kwalità li diġà hemm. Se nsaħħu l-kapaċità tagħna bħala kumpanija," kompla jispjega Marcus Morchenbacher li kellu kliem ta' tifħir għall-ħaddiema li jsib f'pajjiżna. "B'mod ġenerali l-ħaddiema Maltin għandhom il-ħiliet li aħna nfittxu. Huma ħaddiema tajbin ferm, familjari sew mas-sengħa ta' dan il-qasam, familjari ma' x'jirrikjedi x-xogħol minnu nnifsu u l-manutenzjoni. Għandhom bażi li hi soda ħafna. Dwar il-kwalifiċi żgur li hemm bżonn ta' taħriġ iżjed speċifiku però dik xi ħaġa li nagħmlu mezz li nagħtuha aħna," irrimarka r-rappreżentant tal-kumpanija. Sostna li t-tagħlim offrut f'dan il-qasam huwa biżżejjed biex il-ħaddiema Maltin jibdew il-karriera tagħhom f'dan is-settur. Qal li hemm interess naturali u għaldaqstant il-kumpanija tisfrutta minn dan l-interess biex tagħti t-taħriġ neċessarju. Iżda, f'ambjent globalizzat hemm fatturi oħra. "Irridu nibqgħu flessibbli. Dan hu l-għan ewlieni, li tkun flessibbli tul is-sena sħiħa," sostna Mostchenbacher. Spjega li l-qasam tal-manutenzjoni fl-avjazzjoni huwa wieħed li jimxi skont l-istaġuni. Jiġifieri fix-xitwa d-domanda tkun qawwija ferm filwaqt li fis-sajf tonqos sew: "Għalhekk, aħna, mal-ħaddiema u l-ftehim milħuq irridu nirrispondu għal dik id-domanda. Il-kapaċità li noffru timxi skont id-domanda tax-xogħol li jkollna." Il-Kap Eżekuttiv tal-Lufthansa li osserva mill-qrib il-bidliet li ra pajjizna fl-aħħar snin anke mill-att ekonomiku, huwa ċert li isem Malta huwa rinomat fl-industrija tal-avjazzjoni. "Kburi ngħid li l-Lufthansa Technik irnexxielha ssir kumpanija pijuniera f'Malta u dan bl-għajnuna tal-Gvern u l-appoġġ mill-Malta Enterprise. Il-klima f'Malta, mhux biss fil-qasam tal-avjazzjoni, hija tajba. L-andament tagħhom huwa b'saħħtu. Mhux biss il-leġiżlazzjoni f'dan il-qasam tiswa, imma anke t-temp minnu nnifsu u elementi oħra li jpoġġu lil Malta f'vantaġġ enormi minn pajjizi oħra fl-Ewropa. L-istess elementi li ġibdulna l-attenzjoni biex illum qegħdin hawn," jgħid f'kummenti mill-iktar pożittivi dwar pajjiżna. U f'realtà bħal din, il-mistoqsija li ssegwi hija naturali. Se jibqgħu jkabbru f'pajjiżna? "Huwa l-għan tiegħi li Lufthansa Technik Malta tkun l-għażla naturali biex Lufthansa Technik Group jinvesti fiha. Biex dan iseħħ min-naħa tagħna rridu nikkonvinċu lill-kwartieri ġenerali ta' Lufthansa Technik Group fil-Ġermanja li dan huwa l-post fejn għandhom jinvestu. Nistgħu naslu għal dan ix-xenarju jekk inkunu flessibbli, għaqlin fil-mod kif nonfqu, u nagħtu s-servizz ta' kwalità mixtieq. Jekk naslu s'hemmhekk, nkunu nistgħu ninvestu, mhux f'ħangars ġodda imma investiment li jkompli jsaħħaħ r-riżorsa umana," iwiegeb il-Kap Eżekuttiv. Sostna li l-investiment li jrid isir hu f'teknoloġija izjed avvanzata biex tilqa' għal inġenji u ajruplani ta' tipi differenti bħall-A3-50 li huwa fil-mira li jkun attirat lejn pajjiżna. Viżjoni li twassal għal investiment f'għodod ġodda u taħriġ għall-ħaddiema. Però hemm bosta sfidi li jridu jkunu indirizzati biex il-kumpanija tkompli tissaħħaħ u tkabbar l-operat tagħha. "Li jkollna stabbiltà fejn għandha x'taqsam il-forza tax-xogħol, li nsaħħu r-riżorsa umana u li min jaħdem magħna jgħix dak li toffri l-Lufthansa. Sfida oħra hi li nara li bis-sitt mitt ħaddiem li nħaddmu bħalissa nilħqu x-xewqa tal-klijenti," temm jgħid Motschenbacher.